Boererate.com: Daar is hoop vir die behandeling van Alzheimer se siekte
Daar is hoop vir die behandeling van Alzheimer se siekte
In 'n navorsingsprojek aan die Universiteit van Manchester in Brittanje is 'n eksperimentele model van Alzheimer se siekte suksesvol behandel met antiinflammatoriese medikasie. Die navorsingspan het daarin geslaag om geheueverlies en inflammasie van die brein in muise heeltemal om te keer. Die navorsing dui ook op 'n moontlike sterk verband tussen inflammasie van die brein en Alzheimer se siekte.
Die meeste mense neem op een of ander stadium van hul lewens 'n nie-steroïede antiinflammatoriese middel. Die navorsing toon dat sekere van hierdie middels moontlik gebruik kan word om skade aan breinselle te verhoed en selfs te herstel. Dit is ook belangrik dat die medikasie reeds in gebruik is, wat die ontwikkeling van nuwe demensie medikasie aansienlik sal verhaas.
Daar word tans voorberei vir fase twee van die studie wat sal begin fokus op die gebruik van die middels vir die mens.